### | | | | --- | --- | | | | | --- | | **Byråd** 27. august 2019 Sagsnr. 710-2018-47466 Dok.nr. 710-2019-169068 Sagsbehandler DPJSJE | | 132.                Påbud til fire vandværker om deltagelse i vandsamarbejde - Åbent

###

|  |  |
| --- | --- |
| Tidl. politisk behandling | BY, 28.11.17, pkt. 140 |
| Forventet sagsgang | TM-U, ØK, BY |
| Lovgrundlag | Vandforsyningsloven (§ 48) |

###

**SAGENS INDHOLD**

Byrådet skal i denne sag tage stilling til at påbyde 4
almene vandværker (Granslev Vandværk, Haurum Vandværk, Hvorslev Vandværk og
[adresse]), deltagelse i ”Vandsamarbejdet om drikkevandsressourcer i
Favrskov Kommune”. Desuden skal der tages stilling til påbud til andre
vandværker, hvis de, mod forventning, ikke melder sig frivilligt ind.

Byrådet besluttede i november 2017 at påbyde alle almene
vandværker at deltage i et vandsamarbejde, såfremt det ikke skete frivilligt.
De fire vandværker har tilkendegivet, at de ikke ønsker at indmelde sig
frivilligt.

Vandsamarbejdet er en forening for alle almene vandværker i
Favrskov Kommune, som blev stiftet 14. maj 2019. Foreningen afholder udgifterne
til gennemførsel af indsatsplaner til grundvandsbeskyttelse. Vandsamarbejdet
gør det muligt at beskytte drikkevandet ved både store og små vandværker.
Indmeldingen skal ske på de vilkår, som Vandsamarbejdet har fastsat i
foreningens vedtægter. Vedtægter fremgår af bilag 1.

Den 25. juni 2019 har 26 ud af 47 vandværker meldt sig ind i
Vandsamarbejdet. Teknik og Kultur har dog tidligere fået skriftligt tilsagn om,
at alle vandværker, på nær de fire omtalte vandværker, forventer at melde sig
ind frivilligt.

**VURDERING**

Teknik og Kultur har i foråret 2019 været i dialog med
samtlige vandværker i kommunen. Dialogerne har haft til formål at afklare, om
vandværkerne var indstillet på frivilligt at tilslutte sig vandsamarbejdet.
Denne dialog forud for et eventuelt påbud er lovpligtig i henhold til
Vandforsyningsloven.

43 af de 47 vandværker i kommunen har tilkendegivet, at de
er indstillet på frivilligt at tilslutte sig vandsamarbejdet. De resterende
fire vandværkers beslutninger kan sammenfattes således:

[adresse] mener, at de har god vandkvalitet,
og at der ikke er behov for at beskytte deres drikkevand. Bestyrelsen mener
derfor ikke, at de kan forsvare over for deres forbrugere at deltage i
Vandsamarbejdet. Bilag 2 beskriver vandværkets uddybende kommentarer.

Haurum Vandværk mener, at de har en god vandkvalitet,
og at der ikke er brug for at indgå i et Vandsamarbejde om
grundvandsbeskyttelse. Bestyrelsen mener, at det er en stor opgave at drive et
vandværk, og at Vandsamarbejdet er en ekstra byrde. Vandværket mener samtidigt,
at man bør overveje at rense vandet fremfor at beskytte det. Bilag 3 beskriver
vandværkets uddybende kommentarer.

Hvorslev Vandværk ønsker ikke at deltage frivilligt.
På en ekstraordinær generalforsamling i vandværket den 15. august 2018 var der
opbakning til ikke at deltage i Vandsamarbejdet. Vandværkets bestyrelse
oplyser, at de ikke er tilhængere af, at man skal tvinges ind i en forening. De
ønsker selv at stå for grundvandsbeskyttelsen, og har i forvejen plantet skov
og etableret nødforsyning til nabovandværkerne. Bilag 4 beskriver vandværkets
uddybende kommentarer.

[adresse] har ikke meldt sig ind i
Vandsamarbejdet, da de forventer at fusionere med et andet vandværk. Disse
fremtidsplaner er dog noget ukonkrete, hvorfor forvaltningen anbefaler, at
vandværket påbydes at deltage i Vandsamarbejdet.

Teknik og Kultur vurderer, at de fire vandværkers forbehold
ikke udgør en væsentlig grund til at undlade at påbyde deltagelse i
Vandsamarbejdet. Såfremt flere vandværker ikke melder sig ind frivilligt,
uanset de har tilkendegivet at ville gøre det, foreslås at forvaltningen
bemyndiges til at påbyde deltagelse i Vandsamarbejdet.

**ØKONOMI**

Udgifterne til at sikre drikkevandet i forlængelse af de
vedtagne indsatsplaner til grundvandsbeskyttelse påhviler forbrugerne via
vandværkerne. Med vandsamarbejdet pålægges forbrugerne en ekstra udgift på 2
kroner pr. kubikmeter vand, inklusiv moms.

Den ekstra udgift opkræves af vandværkerne fra 1. januar 2020
og 12 år frem. Vandsamarbejdet fastsætter størrelsen af indbetalingen. Det er
op til det enkelte vandværk, om udgiften opkræves som fast udgift, variabel
udgift eller en kombination af disse. For en almindelig forbruger (2 voksne og
3 børn) vil det svare til en ekstra udgift på omkring 350 kroner årligt.

Det anslås, at den ekstra betaling over 12 år vil beløbe sig
til cirka 50 mio. kroner.

Sagen har ingen direkte økonomiske konsekvenser for
kommunen. [adresse] indsats for drikkevandsbeskyttelse kan med fordel
koordineres med Favrskov Kommunes og Naturstyrelsens planer om skovrejsning i
Favrskov Kommune. [adresse] har i Budget 2019 afsat 3 mio. kroner pr. år
fra 2020 til skovrejsning.

**INDDRAGELSE**

I april og september 2018 har Vandrådet (sammenslutningen af
vandværker i [adresse]) afholdt informationsmøder for alle almene
vandværker om Vandsamarbejdet. Alle vandværker har haft mulighed for at komme
med forslag til ændringer i foreningens vedtægter.

I perioden november 2018 til april 2019 har Teknik og Kultur
været i kontakt med alle almene vandforsyninger. Formålet var at afklare hvilke
vandværker, der ønskede at melde sig ind frivilligt. Desuden har Teknik og
Kultur i december 2018 udsendt en folder til alle vandværker med information om
bl.a. Vandsamarbejdet.

I december 2018 og juni 2019 har Favrskov Kommune udsendt
pressemeddelelser om Vandsamarbejdet. Pressemeddelelserne er efterfølgende
blevet bragt på kommunens hjemmeside, Facebook samt i [adresse]. På
kommunens informationsside i [adresse] blev der i juni 2019
informeret om, at Vandsamarbejdet er etableret, og at vandprisen stiger.

**INDSTILLING**

Direktøren for Teknik og Kultur indstiller til Byrådet:

1.
At påbyde Granslev Vandværk, Haurum
Vandværk, Hvorslev Vandværk og [adresse] deltagelse i Vandsamarbejdet fra
1. januar 2020.

2.
At forvaltningen bemyndiges til at påbyde øvrige almene
vandværker deltagelse i Vandsamarbejdet, såfremt de, mod forventning, ikke
melder sig ind frivilligt.

**BESLUTNING**

***Teknik- og Miljøudvalget, 8. august 2019:***

Fraværende:Laurits Dahl, Sonny Andersen

Indstilles godkendt.

***Økonomiudvalget, 20. august 2019:***

Fraværende:Ingen

Indstilles godkendt.

**Bilag**

|  |  |
| --- | --- |
| Bilag 1 Vedtægter for Vandsamarbejdet i [adresse] | 710-2019-128046 |
| Bilag 2 Granslev Vandværk: Referat af møde vedr. deltagelse i Vandsamarbejde, 9. april 2019 | 710-2019-80137 |
| Bilag 3 Haurum Vandværk: Referat af møde vedr. deltagelse i Vandsamarbejde, 10. april 2019 | 710-2019-80386 |
| Bilag 4 Hvorslev Vandværk: Referat af møde vedr. deltagelse i Vandsamarbejde, 8. maj 2019 | 710-2019-98400 |